李卿惠太平州學詩
作者：彭汝礪
朝代：宋

paragraphs: 李侯昔也治當塗，作學以遺當塗民。
謠言散落在樵牧，事迹收拾歸瑶珉。
高文大字比珠玉，長與後世爲奇珍。
我因李侯念往初，黨庠遂序明人倫。
井田變更萬事廢，士林泣血悲孤秦。
今人思慮到本原，願見風俗終還醇。
嘗聞君子天下志，一視萬物無疏親。
侯來我邦嗣其兄，愛惜不後當塗人。
即視學宮動風采，復尊師席尸陶鈞。
道路尚思前召父，閭閻敢忘小馮君。